SET บ่ายลุ้นยืนเหนือ 1,440 จุดโบรกฯ แนะลงทุนกระชับพอร์ต
SET บ่ายลุ้นยืนเหนือ 1,440 จุด แนวต้าน 1,465 จุด แนะติดตามประชุม BOJ และ FED ในวันที่ 20-21 ก.ย.นี้ โบรกฯ แนะ ลงทุนกระชับพอร์ตต่อเนื่อง 
9 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (9 ก.ย.) ผันผวนมากหลังผิดหวังผลประชุม ECB ทำให้กดดัชนีฯร่วงแรงถึง 14 จุด ก่อนดีดตัวกลับมาบวก แต่ยังไร้ปัจจัยใหม่หนุนและกังวลปัจจัยในประเทศกดดันให้ไหลลงไปในแดนลบ ขณะที่ตลาด TIP ร่วงกันถ้วนหน้า ทั้งนี้แนะติดตามประชุม BOJ และ FED ในวันที่ 20-21 ก.ย.นี้ สัปดาห์หน้าอาจมีแรงเก็งกำไร บ่ายนี้ตลาดฯลุ้นยืนเหนือแนวรับ 1,440 จุด แนวต้าน 1,465 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยในช่วงเช้านี้ผันผวนค่อนข้างมาก ภายหลังผิดหวังผลการประชุมธนาคารกลางยุโรป (ECB) ทำให้ดัชนีฯต้นภาคเช้าร่วงลงไป 14 จุด ก่อนจะดีดตัวกลับขึ้นมาถึงแดนบวกเล็กน้อย แต่เนื่องจากตลาดฯไม่มีประเด็นใหม่เข้ามาหนุน และยังกังวลปัจจัยในประเทศที่ต้องติดตามอย่างใกล้ชิด จึงกดดันให้ดัชนีไหลลงไปอยู่ในแดนลบ
ด้านตลาดหุ้นอื่นในภูมิภาคเอเชียเปิดเช้านี้ติดลบเป็นส่วนใหญ่ ก่อนจะเคลื่อนไหวทั้งแดนบวก-ลบ โดยตลาดในกลุ่ม TIP ต่างปรับตัวลงเช่นเดียวกัน แต่วันนี้ตลาดหุ้นไทยถือว่าปรับลงน้อยกว่ากลุ่ม อย่างไรก็ดี ระยะต่อไปยังต้องติดตามการประชุมธนาคารญี่ปุ่น (BOJ) และการประชุมธนาคารกลางสหรัฐฯ (FED) ในวันที่ 20-21 ก.ย.ซึ่งสัปดาห์หน้าอาจมีแรงเก็งกำไรก่อนการประชุม แนวโน้มการลงทุนในช่วงบ่ายนี้ ตลาดฯคงจะซึม หากยืนได้เหนือแนวรับ 1,440 จุดก็น่าจะไม่ Nagative มากนัก ส่วนแนวต้านให้ไว้ที่ 1,465 จุด
 
บล.ธนชาตระบุในบทวิเคราะห์ (9 ก.ย.) ว่า SET ภาคเช้ามีการ Rebound ในช่วงระหว่างวันยังเป็นไปอย่างจำกัด และแม้ SET ปรับลดลงแรงตั้งแต่สัปดาห์ก่อน แต่ยังไม่มีจังหวะ “กลับตัว” และแนะนำกระชับพอร์ต่อเนื่องแม้ใกล้แนวรับที่ 1,440 จุด ขณะที่ถ้าหลุดแนวรับนี้จะมีแนวรับถัดไปที่ 200 วันบริเวณ 1,392 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT    มูลค่าการซื้อขาย 2,109.46 ล้านบาท ปิดที่ 326.00 บาท ลดลง  7.00 บาท
IVL    มูลค่าการซื้อขาย 1,465.62 ล้านบาท ปิดที่  28.00 บาท ลดลง  0.75 บาท
CPALL  มูลค่าการซื้อขาย 1,449.48 ล้านบาท ปิดที่  57.75 บาท ลดลง  1.50 บาท
THAI   มูลค่าการซื้อขาย 1,253.52 ล้านบาท ปิดที่  23.50 บาท ลดลง  0.40 บาท         
SCC    มูลค่าการซื้อขาย 1,012.79 ล้านบาท ปิดที่ 516.00 บาท เพิ่มขึ้น 2.00 บาท
 
               
 